בראנדט שיחק בכל הנבחרות הצעירות של גרמניה, וערך את הופעת הבכורה בנבחרת גרמניה הבוגרת במאי 2016, כשנכנס כמחליף במשחק הכנה ליורו 2016, בו הפסידה גרמניה בתוצאה 1–3 לנבחרת סלובקיה. בראנדט נכלל בסגל ההתחלתי ליורו, אך נופה לקראת תחילת הטורניר מהסגל הסופי. באוגוסט 2016 השתתף באולימפיאדת ריו דה ז'ניירו, וזכה עם הנבחרת הגרמנית האולימפית במדליית כסף, לאחר הפסד בגמר בבעיטות הכרעה לנבחרת ברזיל האולימפית. ביוני 2017, בהופעתו השביעית במדי הנבחרת הבוגרת, הבקיע בראנדט את שערו הראשון בנבחרת, בניצחון 0–7 על נבחרת סן מרינו במסגרת מוקדמות מונדיאל 2018. בראנדט נכלל בסגל הגרמני לגביע הקונפדרציות 2017 ולמונדיאל 2018..
מצודה (כתב עת)
מצודה היה כתב עת עברי בהוצאת תנועת הנוער בית"ר שראה אור בוורשה שבפולין בשנים 1935–1938.
עורך "מצודה" היה אייזיק רמבה בהשתתפות י"ש פקר במסגרתו ראו אור עשרה גיליונות.
כל גיליון כלל עמוד שער, מאמרים אידאולוגיה והגות, יצירות ספרותיות, סקירות היסטוריות, מדור חדשות וידיעות קצרות על הנעשה בתנועת הנוער בארץ ישראל ובקני התנועה ברחבי העולם, ובדף האחרון סדרת מודעות על מיזמים ספרותיים הקשורים לתנועת ז'בוטינסקי.
הגם שכתב העת הוגדר כ"במה מרכזית לבית"ר העולמית" כלומר לחניכי תנועת הנוער ולבוגריה, הרי שבפועל הוא היווה במה אידאולוגית ופרוגרמטית לכלל שוחרי הציונות הרוויזיוניסיטית, חברי הצה"ר והאצ"ל. ב"מצודה" פרסם ז'בוטינסקי, ראש בית"ר, מאמרי הגות ומביכורי תרגומיו לספרות הלועזית, כגון "מנגינת הרוחות (תמונה מפאוסט לי. וו. גיטה)".
במצודה השתתפו גם דב חומסקי, יחזקאל דיליון, ח"ש הלוי, שמואל אורזשך, יצחק גוריון, שמעון גוטספלד, אורי צבי גרינברג, דוד ליניבסקי, בן-מנחם (ירושלים), ז' לרנר, אביגדור מוריק, פרופ' יעקב באדר, נתן פרידמן, אליעזר שוסטק, יוסף פעמוני, י' קרלמן, ד"ר י"ה ייבין, עזרא מרקוביץ, מרדכי כ"ץ, ד"ר ב' שייב (אלדד), ש' סקולסקי, ואחרים.
תקציב "מצודה" אורגן, בין השאר, על ידי דמי מנוי.
הפטריוטים
הפטריוטים היא תוכנית אקטואליה יומית בהגשת ינון מגל, שעלתה לשידור בשנת 2014 ומשודרת בעכשיו 14. בין השנים 2014-2018 הגישו את התוכנית לסירוגין אראל סג"ל ועירית לינור, וכן הונחתה לסירוגין על ידי אלירז שדה, אטילה שומפלבי ושרה ב"ק. התוכנית ירדה מהאוויר ב-24 ביולי 2018 וחזרה לשידור ב-23 ביוני 2019.
תחילה שודרה התוכנית מאולפני ynet, בהמשך עברה לשדר מאולפני "מזמור הפקות". לאחר מכן שודרה התוכנית מאולפני מימד בתל אביב. כיום משודרת התוכנית מאולפן "עכשיו 14" החדש במודיעין.
החל מ-28 בנובמבר 2021, עם המעבר של ערוץ 20 לאפיק 14 ומיתוגו מחדש כערוץ "עכשיו 14", התוכנית משודרת מאולפני "עכשיו 14" החדשים במודיעין בשעה 20:35, לאחר מהדורת החדשות המרכזית המשודרת בין השעות 19:53 ל-20:35.
החל ממאי 2022 התוכנית משודרת בהנחיית ינון מגל בימים ראשון-רביעי.
בימי חמישי מנחה את התוכנית איתמר פליישמן, המשמש חבר פאנל בתוכניות אותן מנחה ינון מגל.
מבנה המהדורה.
התוכנית מורכבת ממנחה וחבר פאנליסטים המגיבים ומתווכחים על אותו נושא. התוכנית מורכבת מכעשרה קטעים לכל הפחות. כל קטע מוקדש לנושא שונה הנמצא בסדר היום הציבורי. לכל נושא מוקצב זמן מוגבל שבתומו עוברים לנושא הבא, לעיתים אף באמצע נושא. הנושאים: "תמונת היום/סמול טוק", "הציוץ היומי/מי צייץ", "סטטוס אונליין", ו"נקודת האור/יאללה תקתק", הם נושאים קבועים המשודרים מדי יום בתוכנית. שאר הנושאים משתנים מדי יום.
הפאנליסטים הקבועים בתקופת אראל סג"ל היו: קלמן ליבסקינד, עירית לינור, איתמר בן-גביר, יריב אופנהיימר, יורם שפטל, הני זובידה, ליאת רון, דרור פויר, ענבל גבריאלי, גלית דיסטל-אטבריאן, ארי שמאי, שמעון ריקלין, איתן זליגר, דנה ספקטור, איתמר פליישמן, בני רבינוביץ, נירה שניידרמן, ועוד.
ביוני 2018 הודיע הערוץ כי התוכנית תרד ביולי שלאחריו. ב-24 ביולי שודרה התוכנית האחרונה.
ביוני 2019 פורסם כי התוכנית צפויה לשוב לשידור. ב-23 ביוני חזרה התוכנית בהגשת ינון מגל ושודרה בשעה 21:00 עד סגירת ערוץ 20. החל מפתיחת עכשיו 14, התוכנית שודרה בשעה 20:35 עד 21:15.
החל ממאי 2022 הוארך זמן שידור התוכנית עד השעה 22:00
הפאנליסטים הקבועים בתקופת ינון מגל עד סגירת ערוץ 20 הם: אורלי גולדקלנג, איתמר בן-גביר, עפרה לקס, עידית סילמן, יריב אופנהיימר, יהודה שלזינגר, יהושע בריינר, אורי זכי, יותם זמרי, בני ציפר, לימור סמימיאן-דרש, אפרת פינקל, מוריה קור, יקי אדמקר, מתן פלג, איתמר פליישמן, ללי דרעי, נדב שטראוכלר, ביני אשכנזי, אופיר דיין, דינה דיין, ועוד.
הפאנליסטים הקבועים בתקופת ינון מגל החל מפתיחת עכשיו 14 הם: יותם זמרי, נועם פתחי, טל גלבוע, ארי שמאי, דרור קפאח, איתמר פליישמן, עירית לינור, ללי דרעי, רועי עידן, ישראל מאיר, דוד חכם, יקי אדמקר, יהושע בריינר, שלמה קוק, נוה דרומי, אור רייכרט, ועוד.
עורך התוכנית כיום הוא חגי סימן-טוב.
הפולמוס סביב התוכנית.
ב-28 בפברואר 2016 לעג אראל סג"ל באחת התוכניות לטור שכתבה בעיתון "הארץ" חברת הכנסת סתיו שפיר, כשהוא חובש פאה אדמונית ואמר כי הוא רוצה "לרכוב על אופניים בלי כיסא". שפיר טענה שמדובר "בבדיחה שגובלת בהטרדה". בעקבות כך דרשה מועצת הכבלים מערוץ 20 לשים לפני התוכנית שקופית שתצהיר: "הסדרה עשויה להכיל תכנים סאטיריים אשר אין לייחס להם שום משמעות אחרת או ניסיון לפגיעה".
ב-29 בספטמבר 2020, במהלך שידור תוכנית הפטריוטים בערוץ 20 בו הוצבה עמדת שידור עם שני פאנליסטים בכיכר הבימה בתל אביב – יריב אופנהיימר ועידית סילמן, הגיעו מפגיני הדגלים השחורים לאזור השידור, תקפו את עמדת השידור ופוצצו את השידור החי.
הפטריוטים אקספרס.
בדצמבר 2016 החל ערוץ 20 לשדר את תוכנית מקוצרת בת 15 דקות, תוכנית שנמשכה עד מרץ 2017. את התוכנית הגיש בדרך כלל ארי שמאי ועוד אחד מחבר הפאנליסטים. התוכנית הייתה מורכבת מחמישה נושאים שעל סדר היום, ודו-קרב אחד.
ינובסקי
ינובסקי הוא שם משפחה פולני, הצורה הנקבית של השם היא: ינובסקה.
להקת קיטבג
להקת קיטבג היא להקה צבאית המשתייכת לחיל החינוך והנוער. הלהקה פועלת משנת 2011 ועד היום, והיא בין הלהקות הצבאיות המרכזיות אשר פועלות בשנים האחרונות. מאז הקמתה, הלהקה עברה כמה גלגולים עקב תחלופה רבה של חברי הלהקה, ובין חבריה אליאנה תדהר ויובל דיין.
היסטוריה.
להקת קיטבג הוקמה בחודש מרץ 2011. במקור, הלהקה נקראה להקת "קול הזית", אך בעקבות הקונוטציה השלילית, השם הוחלף ל"קיטבג".
חברי הלהקה הראשונים היו גיא ויינטרוב (קלידן/זמר), אור אבני (גיטריסט), דנה רוט (בסיסטית), מיכל אליסף (מתופפת), אור שטיין (זמר) ואליאנה תדהר (זמרת). הלהקה ביצעה "קאברים" (גרסאות כיסוי) לשירי רוק ישראליים קלאסיים, אשר עסקו בעיקר באהבה למולדת והרמת מורל החיילים בשטח.
אחרי זמן מה בשטח, הלהקה צברה פופולריות והוזמנה להופיע בתוכניות בוקר, תוכניות רדיו ועוד.
ב-2012 המתופפת מיכל אליסף השתחררה והוחלפה על ידי מיכאל הורוביץ. ב-2013, זמרת הלהקה אליאנה תדהר השתחררה וסיימה את שירותה הצבאי והוחלפה על ידי דניאל רובין.
כאשר החל מבצע עמוד ענן, הלהקה, ככלל חיילי צה"ל תרמה את חלקה, וירדה להופיע מול החיילים בשטח בכל החזיתות כדי לשמר את המורל. באותה שנה הלהקה אף הקליטה סינגל לרדיו, אך הוא לא זכה להצלחה רבה.
לקראת סוף 2013 השתחררו 3 חברי הלהקה המרכזיים, כאשר אחד מהם גם שימש כמעבד המוזיקלי של הלהקה. לאחר שהגיוס החדש של הלהקות הצבאיות הגיע למדור הפקות, נערכו אודישנים ומיונים פנימיים, אשר בסופם נבחרו חברי קיטבג החדשים: עדן אזר (זמרת), אייל טרוטנר (זמר), אביב חן (זמר/קלידן) ושפי רוט (גיטריסט). אליהם הצטרפו חברי הלהקה שנשארו, רב"ט דניאל רובין, רב"ט מיכאל הורוביץ וטוראי דנה אמדו (בסיסטית). הלהקה שינתה במעט את סגנונה המוזיקלי, והביאה יותר השפעות מעולם מוזיקת המזרח והפופ, אך רוב הרפרטואר המקורי נשמר. המעבד המוזיקלי אשר ניהל את ההפקה, היה חבר הלהקה לשעבר, גיא ויינטרוב. הלהקה השתתפה בכתבה לערוץ 2 בנושא הלהקות הצבאיות אז והיום, ואוטובוס הלהקות שנכנס לשימוש מחדש לאחר שנים שלא היה. בנוסף, הלהקה נבחרה להשתתף בטקסים ממלכתיים כגון: טקס אסון המסוקים, חידון התנ"ך העולמי וטקס "שרים לזכרם" במשכן הכנסת.
כאשר החל מבצע צוק איתן, הלהקה התפקדה וירדה לדרום להופיע בשטחי הכינוס ובפני החיילים בשטח, כדי לשמור על מורל החיילים הלוחמים. בזמן המלחמה, הלהקה השתכנה בבסיס ההדרכה של חיל החינוך והנוער בשערי אברהם, והופיעה כ-3 פעמים ביום לאורך המבצע, כאשר לא בכל ההופעות כל הכלים עמדו לרשותם, לכן נאלצו לאלתר הופעות אקוסטיות ושירים שמעולם לא ביצעו.